陪孫之翰太傅登成都樓
作者：張俞
朝代：宋

paragraphs: 齪齪古之人，傷心廣陵廢。
遂弦蕪城歌，半夜一揮涕。
蕙紈隨草衰，藻黼歸塵翳。
魂石斂邱封，歌堂從水逝。
薰光杳沈滅，吞恨徒千歲。
我懷吳蜀國，禍亂若符契。
目覽臺城墟，心感君王世。
干戈日馳逐，狼虎爭吞噬。
山河實天塹，城闕巍地肺。
霸力不久炎，倏忽如焚薙。
空餘萬雉城，岌倚寒雲際。
麋鹿玩苹陰，狐狸栖棘衛。
江漢含嗚咽，岷峨抱迢遞。
荒村煙花遥，落日寒風厲。
因知市朝人，自古悲興替。